બારડોલી તાલુકા પંચાયતમાં પ્રમુખ ઉપપ્રમુખની ચૂંટણી રસપ્રદ બન્યા બાદ ભાજપએ પોતાની સત્તા જાળવી રાખવામાં સફળતા પ્રાપ્ત કરી હતી. જો કે પ્રમુખ બનવા માટે ભાજપના જ કેટલાક સભ્યોએ ધમપછાડા કરતાં શાસક પક્ષમાં ચાલી રહેલ વિખવાદ સપાટી પર આવી ગયો હતો. નારાજ સભ્યોને સમજાવવા માટે તાલુકા ભાજપા દ્વારા સમિતિઓમાં અધ્યક્ષ પદ આપવાની લાલચ આપી મનાવી લેવામાં આવ્યા હતા. દરમ્યાન ગુરુવારના રોજ બારડોલી તાલુકા પંચાયતની ખાસ સામાન્ય સભા મળી હતી. જેમાં સત્તા સોંપણીની સાથે સાથે સમિતિઓની રચના કરવામાં આવી હતી. તાલુકા પંચાયતની કારોબારી સમિતિ અને સામાજિક ન્યાય સમિતિના સભ્યોની નિમણૂક સર્વાનુમતે કરવા આવી હતી. બંને સમિતિના અધ્યક્ષોની નિયુક્તિ સમિતિઓની બેઠકમાં સમિતિઓના સભ્યો દ્વારા કરવામાં આવનાર હોવાનું જાણવા મળે છે. જો કે હજી સુધી પાર્ટી દ્વારા બંને સમિતિના અધ્યક્ષ પદ માટે મેન્ડેટ આપવામાં આવ્યું ન હોય અનેક તર્કવિતર્ક સર્જાય રહ્યા છે. શાસક પક્ષમાં ચાલી રહેલ વિખવાદ મોટું સ્વરૂપ ધારણ કરે તે પહેલા પાર્ટી સમજી વિચારીને મેન્ડેટ આપવાના પ્રયાસોમાં લાગી છે. જો આપેલા વચન મુજબ સમિતિના અધ્યક્ષ પદ જે તે સભ્યને આપવામાં ન આવે તો બારડોલી તાલુકા પંચાયતમાં બળવો થવાની શક્યતાઓ પણ નકારી શકાય એમ નથી. આગામી દિવસોમાં મળનારી બંને સમિતિઓની બેઠકમાં અધ્યક્ષની નિમણૂક કરવામાં આવશે.